«Den tyske student kjemper for fører og folk som medlem i *NSD-Studentenbund*», propagandaplakat for studentorganisasjonen i det nazistiske Tyskland. Plakat: Ludwig Hohlwein 1936 
**Den nasjonalsosialistiske tyske studentorganisasjonen** (på tysk ***Nationalsozialistischer Deutscher Studentenbund***, også kalt ***NS-Studentenbund*** og ***NSD-Studentenbund*** og forkortet **NSDStB**) var en nazistisk studentorganisasjon i Tyskland fra 1926 til 1945, det vil si før og under Hitlers nazi-regime.

Historikk
---------

I flygebladet «12 teser mot utysk ånd» (*12 Thesen wider den undeutschen Geist*) fra april 1933 fordømte *Die Deutsche Studentenshaft* «jødisk intellektualisme» og forberedte nasjonalsosialistenes bokbrenning måneden etter.
NS-Studentenbund ble startet i 1926 som en avdeling av det tyske nasjonalsosialistiske partiet NSDAP med Wilhelm Tempel som leder. Baldur von Schirach var leder fra 1928 til 1933. Organisasjonen deltok i gjennomføring av Nasjonalsosialistenes bokbrenning. Mot slutten av 1920-tallet ble NSDStB den ledende politiske organisasjonen blant tyske studenter. NSDStB presset frem krav om at andelen jødiske studenter ved universitetene skulle begrenses til andelen i befolkningen. Schirach gjennomførte en effektiv kampanje for å sikre representasjon for NSDStB i studentparlamentene ved hvert universitet på bekostning av de tradisjonelle studentklubbene. Organisasjonen ble kjent for provoserende aksjoner. De drev kampanjer for å få sparket pasifistiske professorer, for å opprette professorater i tema som militærvitenskap og rasestudier, og for at universitetene skulle innrette seg etter nasjonale interesser. De klarte blant annet å presse ut Emil Julius Gumbel fra professoratet i matematikk og statistikk i Heidelberg. I juli 1931 tok NSDStB kontroll over den nasjonale studentunionen (med støtte fra en annen høyreorientert forening) selv om de tallmessig var små sammenlignet med andre organisasjoner. Hitler var imponert over Schirachs resultater og utnevnte ham i oktober 1931 til leder for Hitlerjugend.

Målet var å integrere tyske studenter og akademikere til det nasjonalsosialistiske verdensbildet. På lik linje med de andre avdelingene i NSDAP ble studentorganisasjonen organisert etter førerprinsippet. NSDStB organiserte, sammen med andre avdelinger under NSDAP, et strengt regelverk som var i samsvar med de leder-prinsippene som nazistene i NSDAP fulgte. Fra 1930 hadde også denne gruppens medlemmer de klassisk brune skjortene og sine egenartede hakekors-emblemer.

I 1935 ble NSDStB juridisk definert som en gren av NSDAP, sammen SA, SS, det nasjonalsosialistiske kvinneforbund og Hitlerjugend.

Etter Nazi-Tysklands nederlag i den andre verdenskrig, var NSDAP sammen med sine avdelinger og deres tilknyttede organisasjoner erklært som kriminelle organisasjoner og de ble forbudt av Allied Control Council 10. september 1945. 

### Ledere

* 1926-28: Wilhelm Tempel
* 1928-32: Baldur von Schirach (fra 1931 også *Reichsjugendführer* og leder for Hitlerjugend)
* 1932-33: Gerd Rühle
* 1933-34: Oskar Stäbel
* 1934-36: Albert Derichsweiler (1909-1997)
* 1936–45: Gustav Adolf Scheel (*Reichsstudentenführer* Scheel var også fører for den tyske organisasjonen *Deutschen Studentenschaft*).

### Berømte medlemmer

Kurt Waldheim, senere FNs generalsekretær og president i Østerrike, var medlem av organisasjonen.

  

* Uniformerte medlemmer av Den nasjonalsosialistiske tyske studentorganisasjonen  marsjerer gjennom Berlin i februar 1934.  Foto: BundesarchivUniformerte medlemmer av Den nasjonalsosialistiske tyske studentorganisasjonen marsjerer gjennom Berlin i februar 1934.  Foto: Bundesarchiv
* Studentfunksjonæren Albert Derichsweiler (til venstre) var leder for NSDStB 1934-1936. I midten står antropologiprofessore Eugen Fischer, rektor ved Berlin Universitet, til høyre professor Franz Bachér.  Foto: Bundesarchiv, 1934Studentfunksjonæren Albert Derichsweiler (til venstre) var leder for NSDStB 1934-1936. I midten står antropologiprofessore Eugen Fischer, rektor ved Berlin Universitet, til høyre professor Franz Bachér.  Foto: Bundesarchiv, 1934
* Allgemeine Flagge des NSDStB («vanlig flagg for NSDStB»)*Allgemeine Flagge des NSDStB* («vanlig flagg for NSDStB»)

Se også
-------

* Hitlerjugend, ungdomsorganisasjon i det nazistiske Tyskland

Referanser
----------

1. 1 2  Evans, R. J. (2005). *The coming of the Third Reich* (Vol. 1). Penguin.
2. ↑  Lepage, J. D. G. (2009). *Hitler Youth, 1922-1945: An Illustrated History.* McFarland.
3. ↑  Longerich, P. (2010). *Holocaust: The Nazi persecution and murder of the Jews*. Oxford University Press, Oxford.
4. ↑  Boerner, Alfred V. (1938). «The Position of the NSDAP in the German Constitutional Order». *American Political Science Review*. 6 **(engelsk)**. 32: 1059–1081. ISSN 1537-5943. doi:10.2307/1947972. Besøkt 26. april 2020.
5. ↑  Rubenstein, R. L. (1989). ‘After the Holocaust: National Attitudes to Jews’ WALDHEIM, THE POPE AND THE HOLOCAUST. *Holocaust and Genocide Studies*, 4(1), 1-13. «Given the legitimacy unambiguously accorded to Hitler by the Austrian hierarchy, Waldheim's career aspirations, and the background of his family, it is not surprising that Waldheim speedily enrolled in the National Socialist German Students League on 1 April, 1938 »

Eksterne lenker
---------------

* *Organisationsbuch der NSDAP 1937*: Om organiseringen av studentene side 262-265 (på tysk)

  


|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NKC
 |